text: Advarsel mod tricktyve
  24 september 2013 kl. 16.13
  Sønderborg Kommune advarer igen mod tricktyve. En borger på Nordals er blevet frarøvet et større beløb i kontanter af to kvinder, der gav sig ud for at komme fra kommunen.
  De to kvinder beskrives som slanke og mørke. Den ene holdt den ældre hen med snak, mens den anden forsvandt ud af syne og stjal pengene.
  Episoden får Sønderborg Kommune til igen at advare ældre imod at lukke mennesker ind, som de ikke kender. Hvis personer giver sig ud for at være plejepersonale, skal borgerne bede om legitimation, hvis de ikke kender dem fra tidligere besøg.
  Sønderborg Kommune råder ældre til at være kritiske over for alle, der beder om at komme ind i ældres hjem ved at udgive sig for at være læge, politimand, hjemmehjælper, håndværker eller noget andet.
  Det er anden gang alene i år, at kommunen advarer mod tricktyve, der især opsøger ældre.
  Har du været udsat for tricktyveri og har du brug for råd og vejledning, så kontakt: Sønderborg Kommune, Borgerservice, Social enhed - Conni Bennetsen på telefon 88 72 52 03.
  